સંસ્થા દ્વારા પ્રથમ તો ગામમાં જઈને આ પ્રોજેક્ટને સફળતાથી ચલાવી શકે તેવી મહિલાની શોધ કરાય છે. બહેનોમાં શિક્ષણનું પ્રમાણ ઓછું હોવાથી ગ્રેેજ્યુએટ કે ઉચ્ચ શિક્ષિત મહિલાને બદલે જે તે મહિલા આ કામગીરીને લઈને કેટલી ઉત્સાહી છે તે જોવામાં આવે છે. પસંદગી થયા બાદ સ્વયંસેવી મહિલાને ત્રણ દિવસની તાલીમ અપાય છે, જેમાં સામાન્ય ફોનની સરખામણીએ સ્માર્ટફોન કેવી રીતે અલગ છે તે તફાવત સમજાવાય છે અને સ્માર્ટફોનનાં નવાં ફીચર્સ કે જે સામાન્ય ફોનમાં જોવા મળતાં નથી તેની વિગતે માહિતી અપાય છે. ત્યારબાદ ઈન્ટરનેટ શું છે, સ્માર્ટફોનમાં ઈન્ટરનેટ કેવી રીતે ચાલે, ગૂગલ શું છે, તેમાં જે તે માહિતી સર્ચ કેવી રીતે કરવી, વીડિયો કેવી રીતે જોવા વગેરે માહિતી પ્રાયોગિક રૃપે સમજાવાય છે.